kardosdrur/scandi-wiki huggingface dataset:
Boccaccio Boccaccino

Boccaccio Boccaccino (født ca.1467; død ca.1525) var en italiensk renæssancemaler fra den tidlige italienske renæssance fra Emilia-skolen. Han er omtalt i Vasaris Le Vite delle più eccellenti pittori, scultori, ed architettori (Biografi over de allerbedste malere, skulptører og arkitekter).

Boccaccio Boccaccino er født i Ferrara, hvor han også studerede sandsynligvis under Domenico Panetti. Kun lidt kendes til hans liv. Hans kunstneriske udfoldelser foregik i Venedig, Ferrara og i særdeleshed i Cremona, hvor han grundlagde en skole, hvor Garofalo var elev.

Hans mest anerkendte værker er freskerne i Cremonakatedralen (1506-1519) af Jomfru Marias fødsel samt nogle scener fra hendes liv. Han blev efterfulgt af Altobello Melone. Mange af hans værker er nu gået tabt. Endnu findes: Katharinas ægteskab (Accademia), Jomfruen, barnet og fire helgener (Venedig, San Giuliano), Jomfruen og to helgener (Cremona, San Quirilo) og Den hellige familie (Paris, Louvre). Adskillige andre værker, der før var anset som malet af Pietro Perugino, Pinturicchio eller Garofalo, menes nu at være af Boccaccio.

Hans søn og elev Camillo Boccaccino (1501-46) var ligeledes kunstmaler, han i Cremona.

Galleri

Eksterne henvisninger

Malere fra Italien
Renæssancemalere
Aage Weimar

Aage Weimar (ved dåben: Aage Weimar-Nielsen) (22. januar 1902 i København – 1986 i København) var en dansk sølvsmed og krimiforfatter, bror til Bjarne Weimar.

Aage Weimar blev født i 1902 som søn af sølvsmeden Evald Nielsen og hustruen Marie (f. Weimar). 1924 blev han uddannet som sølvsmed hos Grann & Laglye. Derefter modtog han videreuddannelse i udlandet. 1927-1936 var han ansat i sin fars firma som sølvsmed og designer og åbnede 1936 egen butik og eget værksted i Nørregade 2, København. Weimar flyttede 1947 forretningen til Frederiksberggade 2 med værksted i Vestergade 4. Han nedlagde sin butik og værksted i formentlig året 1968.

Aage Weimar er også forfatter til fire kriminalromaner: Den usynlige Død (1936), Tango Doloroso (1939), Mordet i Laboratoriet (1940) og Kold Ild (1942).

Kilder 
 Christian Rimestad: EN – solist i sølv. En biografi om sølvsmeden Evald Nielsen, BoD 2010. 
 Kaj Borchsenius m.fl: Sølv, København 1945.

Eksterne henvisninger 
 www.evaldnielsen.dk

Sølvsmede fra Danmark
Krimiforfattere fra Danmark
Personer fra København
Danskere i 1900-tallet
Dansksprogede forfattere fra Danmark
Bjarne Weimar

Bjarne Weimar (ved dåben: Bjarne Weimar-Nielsen) (29. maj 1906 i København – 1988 i København) var en dansk sølvsmed, bror til Aage Weimar.

Bjarne Weimar blev født i 1906 som søn af sølvsmeden Evald Nielsen og hustruen Marie (f. Weimar). 1929 blev han uddannet som ciselør hos Carl Møller. Derefter var han tilknyttet sin fars firma som designer og blev i 1941 optaget som partner. Efter Evald Nielsens død i 1958 førte Bjarne Weimar firmaet videre, men måtte i 1970 lukke forretningen på Nygade (Strøget) i København. Værkstedet solgtes i 1967 til Helge Hansen, som efter 1970 førte det videre som Evald Nielsen Eftf. I dag ejes Evald Nielsens Eftf. af sølvsmed Gregers Holt med værksted i Stenløse.

1948-1950 var Weimar oldermand i Københavns Guldsmedelaug. Han vandt i 1955 en konkurrence om en oldermandskæde til lauget.

Bjarne Weimar var en særdeles kyndig gemmolog, dvs. ekspert i ædelsten, såvel ægte som syntetiske. Denne viden foldede han ud i "Guldsmedebogen – Fagbog for Guld- og Sølvsmede", som han skrev sammen med H.C. Nielsen og I.O. Thisted (udgivet af Teknologisk Institut, 1948). Bogen regnes stadig som et standardværk blandt guld- og sølvsmede.

Kilder 
 Christian Rimestad: EN – solist i sølv. En biografi om sølvsmeden Evald Nielsen, BoD 2010.

Eksterne henvisninger 
 www.evaldnielsen.dk

Sølvsmede fra Danmark
Danskere i 1900-tallet
Personer fra København
Oldermænd fra Danmark
Vjatjeslav Datsik

Vjatjeslav Valerjevitj Datsik (russisk: Вячеслав Валерьевич Дацик, født 13. februar 1977 i Leningrad) er en russisk tidligere kickbokser og MMA-udøver.

Datsik opnåede en vis berømmelse i MMA-samfundet, på grund af hans dramatiske knock-out af den fremtidige Ultimate Fighting Championship-sværvægter Andrej Arlowski () i MFC World Championship i 1999, og delvis for sin vilde kampstil og påfund i ringen.

I 2010 flygtede han fra et psykiatrisk hospital i Rusland og dukkede op hos norsk politi i Oslo med et skarpladt skydevåben.

Boksere fra Rusland
Personer fra Sankt Petersborg
Herrljunga

Herrljunga er hovedbyen i Herrljunga kommune i Västra Götalands län i Sverige. Byen er et vigtigt jernbaneknudepunkt.

Herrljunga blev en köping i 1953, med selvstændig jurisdiktion for et område som var en udvidelse af Herrljunga landkommune, og som i 1971 blev til Herrljunga kommune.

I Herrljunga krydser jernbanelinjerne Västra stambanan og Älvsborgsbanan. Herrljunga er også udgangspunkt for Kinnekullebanan. Byen voksede op ved floden Nossan. Kommunens slogan er "Herrljunga, en plats i världen att bo på". Byen er kendt for bryggeriet Herrljunga Cider og elektronikvirksomheden Ascom Tateco Sweden AB.

I centrum ligger en kulturmærket forretningsbygning fra 1910, som i folkemunde hedder Skohuset efter skoforretningen i huset.

Kendte personer fra byen 
 Arne H. Lindgren, forfatter
 Birgitta Ander, skuespiller
 Lena Brundin, skuespiller
 John-Anders Sjögren, tennisspiller /træner
 Samuel Holmén, fodboldspiller

Eksterne henvisninger 

 Herrljunga kommunes hjemmeside
Domenico Panetti

Domenico Panetti (1460 - ca. 1530) var en italiensk renæssancemaler, hovedsagelig aktiv i Ferrara. Ibland hans elever var Garofalo. Panetti malede Nedtagning fra korset for San Niccolo-kirken, og Besøgelsen til San Francesco.

Referencer 
  

Malere fra Italien
Renæssancemalere
Henrik Thomsen

Henrik S. Thomsen (født 29. april 1953 i København) er en dansk professor, dr.med., overlæge i radiologi ved Københavns Universitetshospital (Herlev Hospital).

Medicinalfirmaet GE Healthcare sagsøgte Thomsen for injurier i en engelsk ret i forbindelse med firmaets MR-kontrastmiddel Omniscan, som Thomsen havde kritiseret i et foredrag holdt i Oxford.

Henvisning

Eksterne link 
 Science and Libel, radioprogram af Ben Goldacre hvor Thomsen er kort interviewet.

Læger fra Danmark
Ansatte ved Københavns Universitet
Faglitterære forfattere fra Danmark
Dansksprogede forfattere fra Danmark
Personer i Kraks Blå Bog
Bunratty Castle

Bunratty Castle er et slot i Newmarket-on-Fergus, i County Clare på Irlands vestkyst. Slottet ligger i landsbyen Bunratty (irsk: Bun Ráite), ved hovedvejen N19 mellem byerne Limerick og Ennis, og nær byen Shannon. Navnet Bunratty betyder på irsk "svinget i floden Ratty". Lige ved slottet løber Ratty ud i floden Shannon før den løber ud i havet. Fra toppen af slottet er der udsigt til floden og Shannon Lufthavn.

Historie 
 De første spor på stedet tyder på at det var et handelssted oprettet af vikingerne i 970.
 I 1270 blev de første forsvarsværker bygget.
 Omegnen blev senere givet til jarlen Thomas de Clare (1245–1287), som byggede de første stenbygninger på stedet. Omkring 1270 havde landsbyen Bunratty ca. 1000 indbyggere.
 I 1318 blev slottet og byen under "Irish Bruce Wars 1315-1318" fuldstændig ødelagt af sejrherrerne familien O'Briens.
 I 1332, lige efter at slottet var genopbygget af den engelske konge blev slottet igen ødelagt.
 I 1353 blev slottet genopbygget, efter at have ligget 21 år i ruiner. Men slottet blev lige efter igen angrebet af irerne som har holdt slottet lige siden.
 Slottet sådan som det står i dag blev fuldført af familien MacNamara omkring 1425. 50 år senere var ejerne O´Briens som var den mægtigste familie i landsdelen Munster.
 I 1646, under Krigen i de tre kongeriger, gav Jarlen af Thomond, Barnaby O'Brien, tilladelse til at en større engelsk vagtstyrke slog sig ned i Bunratty. Slottet blev belejret og indtaget af irske styrker ledet af Donagh MacCarthy og Viscount Muskerry.

Slottet i dag 
Bunratty slottet er en populær turistattraktion, delvis på grund af nærheden til Shannon Lufthavn. Indvendig er slottet udsmykket fra mange perioder i dets historie. Slottets centrale store sal er møbleret med et langbord, hvor der serveres en middelalderbuffet 2 gange hver aften om sommeren. I kælderen er der flere fangehuller. I hvert hjørne af slottet er der tårne med smalle vindeltrapper.

I nærheden af slottet er der en større oplevelsespark som er bygget som en landsby fra 1800-tallet med skole, hovedgade, huse, butikker, hjemmebageri og med stativer til tørring af brændselstørv.

Eksterne henvisninger 

 Shannon Heritage – Official Webpages
 Bunratty Castle 
 Bunratty Folk Park 
 Bunratty Mediaeval Banquet 

Slotte i Irland
Mountain Meadows-massakren

Mountain Meadows-massakren var en massenedslagtning af et vogntog med nybyggere, der fandt sted ved Mountain Meadows i Utah-territoriet i USA. Angrebet blev foretaget af en lokal mormonsk milits i dagene den 7. til den 11. september 1857. Mormonerne har taget enkelte paiute-krigere med i angrebet med det formål at skjule angribernes identitet, således, at nybeyggerne skulle tro, at det var tale om et angreb fra indianere i området. 

Hændelsen begyndte som et angreb, men udviklede sig til en belejring, og endte med at de ubevæbnede nybyggere blev myrdet, efter de havde overgivet sig. De eneste overlevende var 17 børn, alle under otte år gamle. Det anslås, at henved 120 mænd, kvinder og børn blev dræbt, om end det præcise antal er usikkert.

Noter 

Massakrer i USA
Begivenheder i 1857
USA's historie
Omniscan

Omniscan er et varemærke for et MR-kontrastmiddel der indeholder molekylet gadodiamid med grundstoffet gadolinium.
Videnskabelige undersøgelser har peget på at der er en sammenhæng mellem brug af Omniscan hos svært nyresyge patienter og deres senere udvikling af sygdommen nefrogen systemisk fibrose.

Omniscan blev oprindelig udviklet af biotekfirmaet Salutar.
I 1993 blev det godkendt i USA og den Europæiske Union og i 1994 blev det markedsført i Danmark.

Henvisning 

Varemærker
Farmakologi
Marcos César Pontes

Marcos César Pontes (født 11. marts 1963 i Bauru, Brasillien) er hidtil den eneste brasilianske astronaut som har besøgt den internationale rumstation ISS. 

Den 30. marts 2006 rejste Marcos Pontes til Soyuz TMA-8 sammen med russeren Valery Tokarev og amerikaneren William McArthur. Den 8. april landede Soyuz TMA-7 trygt i Kasakhstan.

Links 

 NASAs biografi af Marcos
 Marcos hjemmeside
 Artikel om da Brasilien og rusland bliver enige om at sende ham op

Astronauter fra Brasilien
Frontmotor

Frontmotor er en bilkonstruktion, hvor motoren er placeret i bilens forreste del. Dette er den mest normale motorplacering på almindelige personbiler.

Biler med forhjulstræk kan enten have motoren monteret på tværs eller på langs, med gearkassen placeret under eller bagved motoren. Motor, gearkasse og differentiale er sammenbygget til én enhed med drivknuder som trækker direkte på forhjulene.

Biler med baghjulstræk har derimod altid motoren monteret på langs, med gearkassen rettet bagud mod bagakslen, som via en kardanaksel trækker på baghjulene. Visse baghjulstrukne biler kan også have gearkassen placeret bag bagakslen, denne konstruktion kaldes en transaksel.

Se også 
 Centermotor
 Hækmotor

Motorteknologi
Aillwee Cave

Aillwee Cave (irsk: Pluaiseanna na hAille Buí) er en besøgshule, som ligger ca. 30 km syd for Galway i nærheden af Ballyvaughan På Irlands vestkyst i karstlandskabet Burren i County Clare. Hulen blev  ved et tilfælde i 1940 opdaget af den irske landmand Jacko McGann. Hans initialer kan man også i dag finde i hulen. Det galliske navn, Aillwee (An Aill Bhuí), betyder „gul klippe“. McGann fortalte først lige før sin død i 1970'erne om sin hemmelighed. 

En forskergruppe fra universitetet i Bristol undersøgte kort efter hulen, hvor man opdagede knoglerne af en Brun bjørn og bjørnens sovesteder. 

Hulen har været åbnet for offentligheden siden 1976. De besøgende kan gå en 1,3 km lang guidet tur gennem hulen, hvor man kan se Stalaktitter og Stalagmitter. Undervejs går turen forbi underjordiske vandfald.

Eksterne henvisninger 

 www.aillweecave.ie
 Information

Irlands geografi
Huler
Fritz Thomsen (maler)

Frederik Gotfred Thomsen eller Fritz Thomsen (30. april 1819 Broager i Sønderjylland – 13. maj 1891 i København) var en dansk maler,

Fritz Thomsen var søn malermester Philip Julius Thomsen. Efter at have været ved malerhåndværket i nogle år kom han 1839 ind på Kunstakademiet og debuterede allerede 1841 med En Bulbider med sine Hvalpe og en Støverhund og En Malkeplads, der begge blev købt af Christian 8.; senere malede han for Frederik 7. en del hesteportrætter i Frederiksborg Stutteri og hørte i en række af år til de flittige udstillere; fra 1860-64 var dog hans virksomhed afbrudt af sindssyge.

Thomsens fleste og bedste arbejder er dyrestykker; et par genrekompositioner, af hvilke En sovende Kulhandlerske var at se på Charlottenborg 1879, samt nogle landskaber, han malede i de sidste år, han udstillede, er lidet betydelige. Han døde i København 13. maj 1891 efter i en halv snes år på grund af svagelighed ikke at have kunnet male synderligt.

14. juni 1856 ægtede han Marie Louise Molbech (født 1823), datter af professor Carl Fred. Molbech, lektor i Sorø.

Ekstern henvisning 
 

Malere fra Danmark
Danskere i 1800-tallet
Personer fra Sønderjylland (i Danmark)
Personer fra Broager
Personer i Dansk Biografisk Leksikon
Herefordkvæg

Hereford kvæg er en kødkvægsrace, der oprindeligt stammer fra Herefordshire i England. På verdensplan er det den mest udbredte kødkvægsrace. I Danmark, hvor den har været anvendt siden midten af 1950'erne, er det den næstmest udbredte kødkvægsrace.

Kvægracen er bl.a. karakteriseret ved god tilvækst og frugtbarhed og et roligt temperament, og den kan pga. sin hårdførhed gå ude det meste af året.

Udsende 
Kvæget er mørkerødt med hvidt hoved, bug og bryst, hvid prygstribe og hvide lemmer; findes både med og uden horn. Kødet er saftigt med kraftig fedtmarmorering.

Noter

Eksterne henvisninger 

Kvægracer
Kødkvæg
Vjatjeslav Voronin

Vjateslav Nikolajevitj Voronin (, født 5. april 1974 i Vladikavkas) er en russisk tidligere atletikudøver, der især gjorde sig bemærket i højdespring. Hans personlige rekord er på 2,40 m, sat i London i 2000, en højde kun tre andre springere på det tidspunkt havde overgået i historien. 

Blandt Voronins bedste konkurrenceresultater kan nævnes en guldmedalje ved VM i 1999 og sølvmedalje ved VM i 2001 samt guld ved indendørs-EM i 2000, sølv ved indendørs-EM i 1998 og ved indendørs-VM i 2000, alle medaljer i højdespring. Han deltog i tre olympiske lege. I 2000 i Sydney var han som forsvarende verdensmester blandt de største favoritter, og han klarede sig da også nemt til finalen. Men her nåede han kun 2,29 m, hvilket gav ham en tiendeplads. Ved legene fire år senere i Athen blev han nummer ni, og ved legene i 2008 i Beijing lykkedes det ham ikke at nå finalerunden og han sluttede på en delt 14. plads.

Han indstillede sin internationale karriere i 2009.

Referencer

Eksterne henvisninger 

Højdespringere fra Rusland
Deltagere for Rusland ved sommer-OL 2000
Deltagere for Rusland ved sommer-OL 2004
Deltagere for Rusland ved sommer-OL 2008
Albæk Kirke (Frederikshavn Kommune)

Albæk Kirke ligger i bebyggelsen Albæk i Albæk-Lyngså Sogn, ca. 24 km S for Frederikshavn. Sognet ligger i Frederikshavn Kommune (Region Nordjylland). Indtil Kommunalreformen i 2007 lå det i Sæby Kommune (Nordjyllands Amt), og indtil Kommunalreformen i 1970 lå det i Dronninglund Herred i det daværende Hjørring Amt.

Kirken har muligvis været viet til Sankt Peter i middelalderen. Kor og kirkeskib er opført i senromansk tid af munkesten. Murværket mangler de pynteligheder, som er typiske for Vendsyssels teglstenskirker.

I korets sydmur ses to savskifter. Skibet har bevaret begge sine døre, syddøren er noget omdannet, norddøren står blændet med rundbue i spidsbuespejl. I østmuren ses et rundbuevindue, som er genåbnet i nyere tid. I skibets nordmur ses et romansk rundbuevindue med smigede karme, aftrappet sålbænk og bevaret glasfals. I sengotisk tid blev skibet forlænget mod vest og det kraftige tårn opført. Tårnet har en bemærkelsesværdig blændingsdekoration, højblændinger med pålagt cirkelblænding, ifølge overleveringen skulle det symbolisere Sankt Peders nøgle. Nordkapellet er formodentlig opført i 1661. Bygningen blev istandsat 1948 og 1959.

Den runde korbue er bevaret. Kor og skib har flade bjælkelofter. Nordkapellet åbner sig mod skibet ved en rundbuet arkade. Alterbordet stammer formodentlig fra kirkens grundlæggelse, det består af en granitplade på en råt tilhugget baluster. Den trefløjede altertavle er malet af Poul Høm i 1947. Prædikestolen i højrenæssance bærer våben for Otto Banner og Ingeborg Skeel og har malet årstal 1579. I kirken ses et sengotisk korbuekrucifiks fra omkring 1450.

Den romanske døbefont af granit har rankeværk og kors på foden.

Eksterne kilder og henvisninger 

 Albæk Kirke hos Nordens Kirker 
 Albæk Kirke på KortTilKirken.dk

Kirker i Frederikshavn Kommune
Kirker i Aalborg Stift
Kirker i Hjørring Amt
Zhu Jianhua

Zhu Jianhua (født 1. april 1963) er en kinesisk tidligere højdespringer, der var den første mandlige kineser, der vandt en medalje ved et VM i atletik, da han opnåede bronzemedalje i Helsingfors i 1983. Hans bronzemedalje ved OL 1984 i Los Angeles var ligeledes den første kinesiske mandlige OL-atletikmedalje.

Zhu var endvidere indehaver af verdensrekorden i højdespring, da han 11. juni 1983 sprang 2,37 m. Han forbedrede rekorden til 2,38 og senere 2,39 m, som blev det højeste, han nogensinde sprang. Dette resultat blev overgået i august 1985, da Rudolf Povarnitsyn sprang 2,40 m.

Højdespringere fra Kina
Hollis Conway

Hollis Conway (født 8. januar 1967) er en amerikansk tidligere atletikudøver, der opnåede sine bedste resultater i højdespring. Hans personlige rekord lyder på 2,39 m, og hans bedste konkurrenceresultater omfatter to OL-medaljer: Sølv ved OL 1988 i Seoul og bronze ved OL 1992 i Barcelona. Desuden vandt han bronze ved udendørs-VM i 1991 og guld ved indendørs-VM samme år.

Højdespringere fra USA
Limousinekvæg

Limousine kvæg er en kødkvægsrace, der oprindeligt stammer fra Limousin-området i Frankrig. Det er den mest udbredte kødkvægsrace i Danmark. Kvægracen har en høj tilvækst, god muskelfylde og slagtekvalitet og anvendes især til produktion af kalvekød.

Noter 

Kvægracer
Kødkvæg
Lyngså Kirke

Lyngså Kirke ligger i den sydlige udkant af landsbyen Lyngså ca. 10 km syd for Frederikshavn (Region Nordjylland).

Eksterne kilder og henvisninger 
 Lyngså Kirke på KortTilKirken.dk

Kirker i Frederikshavn Kommune
Kirker i Aalborg Stift
Kirker i Hjørring Amt
Pauline Thomsen

Pauline Thomsen (17. juli 1858 i Roskilde – 16. april 1931 i Ry) var en dansk landskabsmaler. Hun var datter af adjunkt Christen Thomsen (1822-1874) og Pauline Mathea Georgine født Bergstrøm (1831-1896).

Uddannelse 
I 1877 tog Pauline Thomsen til København for at uddanne sig til maler. Først i 1888 gav Kunstakademiet adgang for kvinder , så hun måtte uddanne sig privat og blev indskrevet hos landskabsmaleren Vilhelm Kyhn, der havde en velbesøgt tegneskole. Her modtog hun undervisning fra 1877-1880. På tegneskolen gik samtidig blandt andre maleren Anna Ancher i årene 1875-1878 og maleren Ane Marie Hansen 1872-1882.

Kunstnerisk virke 
Malerkunstens teknik tilegnede hun sig på skolen, eksempelvis gennem iagttagelserne af Kyhns egne malerier. Pauline Thomsen beskrives af kunsthistorikeren Anne Lie Stokbro: Pauline Thomsen er den Kyhn-elev, hvis formsprog kommer nærmest impressionismen. Hendes landskaber er malet foran motivet, i al slags vejr og med stor troskab over for det sete i impressionistisk forstand. Helheden fremhæves på bekostning af detaljerne, og det sete gengives som flimrende farve og lys. Den heftige malemåde med pastose farvelag giver malerierne reliefkarakter og tyngde, og de bliver, særligt i de store formater, kraftudladninger af en ellers uset styrke.

De første år arbejdede Pauline Thomsen med sjællandske motiver. Efter at have rejst på sommerophold i Jylland koncentrerede hun sig om de jyske landskaber.

For maleriet En november aften, Ry Station modtog hun den den Sødringske Opmuntringspræmie i 1895. Et maleri fra 1929, som nu tilhører Ribe Kunstmuseum, viser landskabet omkring Ry Sommerens farvel til efteråret. Landskab ved Salten Langsø. Ikke så få af hendes malerier blev købt af Kunstforeningen, således Solglimt i oktober, Alling Præstegaard, Regnvejr, Hjemme i Gaarden en Høstdag og Måneskin, Ry.

Rejser og udenlandsophold 

 Tyskland 1899

Stipendier og udmærkelser 

 1892, 1895 Raben-Levetzau
 1892-1893, 1895, 1897, 1901, 1906 Akademiet
 1894 Hielmstierne-Rosencrone
 Den Sødringske Opmuntringspræmie

Udstillinger 

 Charlottenborg Forårsudstilling 1885-1906, 1909-1920, 1922-1924, 1926-1931
 Charlottenborg 1917, separat
 Charlottenborgs Efterårsudstilling 1922
 The Glasgow School Artists of Denmark, Chicago 1895
 Nordische Kunst-Ausställung, Lübeck 1895
 Verdensudstillingen, Paris 1900
 Raadhusudstillingen, København 1901
 Kunstnernes Efterårsudstilling KE 1905, 1907
 Landsudstillingen Århus 1909
 Modern danish Artists, Brighton 1912

Værker i offentlig eje 

 Museet på Koldinghus: Landskab fra Gudensø, maleri
 Museum Sønderjylland: Når byggen modnes, maleri, efter 1907
 Skovgaard Museet: Portræt af Agnete Lange, gift Skovgaard, maleri, 1875
 Fuglsang Kunstmuseum: Regnvejr, Allinge Præstegård, tegning
 Ribe Kunstmuseum: Sommerens farvel til efteråret. Landskab ved Salten Langsø, 1929

Referencer

Eksterne henvisninger 
 
 Dansk Kvindebiografisk Leksikon – Pauline Thomsen

Malere fra Danmark
Personer fra Roskilde
Landskabsmalere
Danskere i 1800-tallet
Danskere i 1900-tallet
Personer i Dansk Biografisk Leksikon
Personer i Dansk Kvindebiografisk Leksikon
Cho Woon Sup

Cho Woon Sup (født 5. februar 1952 i Chonju i det sydvestlige Korea) er en koreansk stormester af 9. Dan, inden for den koreanske kampkunst Taekwondo.

Kwanjang-nim / Grandmaster Cho Woon Sup er teknisk leder for en lang række taekwondoklubber i Norge, Danmark og Island.

Han begyndte på Taekwondo i 1963, som 11 årig. I 1977 flyttede han til Danmark for at arbejde på den koreanske ambassade og i Korean Air.

I 1981 blev han fast chefinstruktør i Rødovre Taekwondo Klub, frem til 1987, hvor han flyttede til Norge hvor han blev chefinstruktør i Hønefoss og landstræner for Norge.

I 1996 opretter Master Cho foreningen TTU – Traditionel Taekwondo Union. 

I år 2000 flyttede Cho til Bergen (Norge) og den 8. oktober 2008 opnåede han 9. Dan.

2010 blev han valgt til "Member of the board" i Kukkiwon – The World Taekwondo Headquater)

Grandmaster Cho Woon Sup's bogudgivelser 
 1988? TAEKWONDO 1 
 1988? Taekwondo Junior
 2009 Su Shin Taekwondo 1
 2010 Matchuoe Kyoregi 4

Noter 

Kampsport
Sportsfolk fra Sydkorea
Barstyčiai-stenen

Barstyčiai-stenen er den største vandreblok i Litauen nær landsbyen Puokė, i Skuodas distriktskommune i den nordlige udkant af det centrale højland Žemaitija. Stenen består af feldspat, kvarts og glimmer.

Stenen er ikke oprindelig fra Litauen, den blev ført dertil ad den baltiske plade (tidligere kaldt den fennoskandiske plade), fra et område i Sydsverige, af is under Weichsel-istiden. Stenen er 11,3 m lang, 5,9 m bred og 3,3 m høj, og anslås at veje 680 tons.

Historie 

Tidligere var det kun toppen af stenen, som var synlig fra overfladen, men i forbindelse med en grøftegravning i 1956-57, fik man en fornemmelse af dens faktiske størrelse. Udgravningen af stenen blev ledet af Peter Grigaičiai.

Da man havde afsluttet udgravningen, kunne man konstatere, at denne sten var større end den hidtidigt største vandreblok i landet, Puntukas.

Se også 

Litauens geografi
Vandreblokke